Inwoners ontruim oor brandDie brand wat by Ocean View ontstaan het en van Hermanus af gesien kan word. Foto: Michelle Ubsdell/VWS/Facebook Inwoners van verskeie buurte naby Simonstad word ontruim weens ŉ groot brand wat in die omgewing woed. Volgens Liesl Moodie, woordvoerder van Kaapstad se brand-en-reddingsdienste, het gesê ŉ brand het vroeg Woensdagoggend in die berg by Ocean View bo Kommetjiestraat ontstaan. “Die brand was onbegaanbaar en het na Da Gamapark se kant versprei.” Volunteer Wildlife Services het intussen bevestig inwoners van sekere dele van Da Gamapark, Pinehaven, Red Hill en Glen Marine word ontruim. Daar is glo ook kommer dat die brand tot by Simonstad kan versprei. Intussen woed die veldbrand in die Helderberg-omgewing bo Somerset-Wes steeds. Die brand het reeds omtrent die helfte van die historiese Vergelegen-plaas verwoes en die Bezweni-lodge in puin gelê. Die brand, wat Maandag omstreeks 23:00 naby die Du Toitskloof-pas ontstaan en reeds ŉ pad van verwoesting gesaai het, is intussen onder beheer gebring. Sommige wynplase en die Augusta Kleine Bosch-herehuis op Kleinbosch het in die slag gebly. Intussen woed brande ook naby Tulbagh en Hans-se-Kop naby Grabouw.